
Әлияның таңдауы 
 
Бала үшін ата-ана – асқар тау, өнеге-өрістің қайнар көзі. Әлия да әскери шенді әкесіне қарап бой түзеп, ой түйе білді. Әке ізін басқан оның бүгінгі қызметі бала күнгі арман-қиялының көрінісі десек болады. Әлия Шауыпкелова облыстық төтенше жағдайлар жөніндегі департаменттің №5 өрт сөндіру бөлімінің радиотелефоншысы.
Облыстың азаматтық қорғаныс саласының қызметкерлері Шауыпкеловтер отбасын 1981 жылдан бері таниды. Аталмыш салаға бірінші қадам басқан Орал Шәріпұлы болатын. Ол сол жылы Петропавл қаласындағы №4 өрт сөндіру бөліміне қызметке орналасып, осы салада 25 жыл еңбек еткен. Орал Шәріпұлы өртсөндіруші кәсібін жетілдіре түсу үшін оқудан, үйренуден жалықпаған жан. Көкшетау мен Алматы қалаларындағы оқу орындарында оқып, дәріс алған. Өрт сөндіру қызметінде ширек ғасыр маңдай терін төккен құтқарушы – бүгінде қорғаныс саласының ардақты ардагері. Ауыр да қызықты мамандықтың ыстық-суығын ширек ғасыр көрген әке қызы осы салаға таңдау жасаған кезде жұмыстың оңай еместігін білсе де оның тілегін құптаған. Қызының бала күннен әкесін мақтан тұтып, бұл мамандыққа қызыға қарайтынын жүрегі сезетін. Ендеше, оның қалауына қарсы тұруға бола ма? Әрине, жоқ. 
Ер мінезділікті, қолға алған іске жауапкершілікпен қарауды әке қызының бойына сіңіре білді. Бүгінде отансүйгіш, еңбекқор, адал, кішіпейіл болып ержеткен баласына сүйсіне қарайды. “Бала күнгі арман ұмытылмайды екен. Мен әкем сияқты өртсөндіруші болғым келді. Өкінішке қарай, бұл қызмет ер-азаматтарға тән. Армандап жүріп, олардың жауынгерлік киімдерін киіп, қолыма оқпан ұстап та көрдім. Бірақ әйелге қолайлы радиостанция және телефон аппаратына жұмысқа орналастым”, – дейді Әлия Оралқызы.
Әлия шет тілі мамандығы бойынша жоғары оқу орнын бітірген. Үш тілді жетік меңгерген ол байқауларға белсене қатысады. Екі рет республикалық “Полиглот” байқауында өз білімін сынаған. 
Әлия Оралқызы төтенше жағдайлар қызметінде 2005 жылдан бері жұмыс істейді. “Қиын жайтты естірткен қоңырауды біз бірінші қабылдаймыз. Қызметімізде әр минут қымбат. Байланыстың арғы жағында тұрған адамның сөзін дұрыс ұғып, әрі қарай көрсетілетін көмекті жоспарлап, шешімді әрекеттер жасайтын адамдарға жеткізуіміз керек”, – дейді ол.
Ол “Төтенше жағдайлар саласына еңбегі сіңген қызметкер” төсбелгісімен марапатталған. Сонымен қатар, сала басшылары берген Құрмет грамоталары мен Алғыс хаттар да жетерлік. 

